
Syyria / Suufien asema
Syria / Situation of Sufis

Kysymykset
1.Mikä on suufien yleinen tilanne Syyriassa?
2. Onko suufeihin kohdistunut oikeudenloukkauksia tai syrjintää nykyisen hallinnon aikana heidän uskonnostaan johtuen? Minkä tahon toimesta?
Questions
1. What is the general situation of Sufis in Syria?
2. Have Sufis faced human rights violations or discrimination under the current regime because of their religion? By whom?

[bookmark: _Hlk129259295]Mikä on suufien yleinen tilanne Syyriassa?
Suufilaisuutta käsittelevässä Friedrich-Ebert-Stiftungin vuonna 2020 julkaisemassa kirjassa olevan tutkija Abdul Rahman al-Hajjin suufilaisuutta Syyriassa käsittelevän kappaleen mukaan Syyriassa on karkeasti katsottuna kahta erilaista suufilaisuuden muotoa perustuen niiden alkuperään ja asemaan yhteiskunnassa: urbaania ja maalaista.[footnoteRef:1] Suufisheikkien roolit ovat erilaisia näissä ympäristöissä: kaupungeissa suufisheikit ovat perinteisesti toimineet urbaanin keskiluokan, kuten kauppiaiden, uskonnollisina opettajina ja sosiaalisina uudistajina jotka ovat eläneet heidän seuraajiensa lahjoituksilla, kun taas maaseudun suufisheikit ovat perinteisesti olleet maanomistajia ja heidän sosiaalinen asemansa on ollut heimosheikin kaltainen.[footnoteRef:2]  [1:  Al-Hajji, Abdul Rahman 2020, s. 100.]  [2:  Al-Hajji, Abdul Rahman 2020, s. 101.] 

Organisoitua suufilaisuutta edustaa Syyriassa seuraavat kahdeksan veljeskuntaa:: Shadhili, Naqshbandi, Rifa‘i, Khalwati, Mevlevi, Qadiri, Sa‘adi ja Ahmadi. Suurimmat näistä ovat Naqshabandi, Shadhili ja Rifa’i. Suurissa kaupungeissa erityisesti Naqshabandi ja Shadhili ovat olleet merkittäviä, kun taas Rifa’i on ollut laajalti seurattu Itä-Syyrian Badian alueella.[footnoteRef:3] Osa veljeskunnista, kuten Shadhili, ovat olleet organisaatiorakenteeltaan keskitetympiä siten, että ne ovat muodostuneet veljeskunnan johtohahmon ympärille. Osa taas, kuten Rifa’i ja Naqshbandi muodostuvat yksittäisten veljeskunnan ideologiaa seuraavien sheikkien ympärille.[footnoteRef:4] Modernina aikoina nämä veljeskunnat jakautuivat pienempiin järjestöihin (ar. jama‘a), jotka ovat olleet poliittisia uudistajia Syyrian yhteiskunnassa.[footnoteRef:5] Varsinkin Naqhsbandi-sheikit perustivat jama’ateja, kun taas Shadhilin ja Rifa’in veljeskunnat pysyivät perinteisemmissä rakenteissa. Tämä kumpusi siitä, että Naqshbandi-sheikit kuuluivat vanhaan uskonnolliseen oppineistoon, eivätkä olleet askeetikkoja, kuten maaseudulla vaikuttaneet suufisheikit.[footnoteRef:6] Veljeskunnat toimivat näiden järjestöjen ideologisina pääpilareina. Jama’t ovat säilyttäneet tiettyjä piirteitä perinteisestä suufilaisuudesta, kuten toimimisen uskonnollista opetusta antavina tahoina, mutta ne ovat myös luopuneet tietyistä perinteistä, kuten tittelien perimisjärjestelmästä.[footnoteRef:7] Al-Hajjin mukaan kaupunkien ulkopuolella toimineet suufilaiset veljeskunnat ovat säilyttäneet myös modernina aikana perinteisen organisaatiomuotonsa ja ovat kaupunkien suufiyhteisöjä hierarkkisempia.[footnoteRef:8]  [3:  Al-Hajji, Abdul Rahman 2020, s. 106–107.]  [4:  Al-Hajji, Abdul Rahman 2020, s. 110–111.]  [5:  Al-Hajji, Abdul Rahman 2020, s. 103. ]  [6:  Al-Hajji, Abdul Rahman 2020, s. 107.]  [7:  Al-Hajji, Abdul Rahman 2020, s. 104.]  [8:  Al-Hajji, Abdul Rahman 2020, s. 110.] 

Al-Hajjin mukaan Baath-puolueen hallintokautena suufiyhteisöjen oli muodostettava yhteys valtionhallintoon säilyttääkseen niiden laillisen aseman. Tämä tarkoitti joko ”positiivista neutraaliutta”, eli suhteen muodostamista hallintoon pienimmässä tarvittavassa kapasiteetissa, tai hallinnon agendan omaksumista kokonaisuudessaan.[footnoteRef:9] Noon Post -uutissivuston 21.5.2025 julkaiseman, suufien asemaa Syyriassa käsittelevän artikkelin mukaan Hafez al-Assadin hallintokautena (1971–2000) suufiveljeskuntien suhtautuminen valtionhallintoon vaihteli hiljaisesta vastustuksesta varautuneeseen hyväksymiseen, osa pyrki turvaamaan itsenäisyytensä ja jotkut pyrkivät välttelemään suoraa konfrontaatiota valtiohallinnon kanssa. 1980-luvulla, jolloin hallinto pyrki tukahduttamaan Muslimiveljeskuntaa[footnoteRef:10], jotkin suufisheikit Hamassa vastustivat hallinnon siviileihin kohdistamaa väkivaltaa, mikä johti hallintoa kritisoineiden suufisheikkien salamurhiin, vangitsemisiin ja maanpakoon joutumiseen.[footnoteRef:11] Al-Hajjin mukaan hallinnon tueksi asettui tänä aikana Kaftarun ja al-Fathin suufijärjestöt ja sitä vastustivat Abi Dhurin, Zaydin ja al-Midanin suufijärjestöt.[footnoteRef:12]  [9:  Al-Hajji, Abdul Rahman 2020, s. 108.]  [10:  Vuosina 1976–1982 tapahtunut eri islamististen liikkeiden kansannousu Muslimiveljeskunnan johdolla yltyi väkivaltaiseksi kapinaksi, minkä al-Assadin hallinto tukahdutti. Kansannousu päättyi hallinnon joukkojen vuonna 1982 Hamassa suorittamaan joukkomurhaan (Lia, Brynjar 2016).]  [11:  Noon post/ El-Nasr, Ahmed Seif 21.5.2025.]  [12:  Al-Hajji, Abdul Rahman 2020, s. 108.] 

Baath-hallinnon aikana veljeskuntien välille ilmeni merkittäviä eroja liittyen siihen mikä niiden suhde oli hallintoon. Erityisesti suurten kaupunkien suufiveljeskunnat muodostivat yhteyden hallintoon, kun taas maaseudun suufijärjestöt pysyivät itsenäisempinä.[footnoteRef:13] Baath-hallinto pyrki hyödyntämään tiettyjä suufilaisuuden haaroja vaikutusvaltansa lisäämiseksi Syyrian yhteiskunnassa. Tähän kuului suufiveljeskuntien sisällyttäminen uskonnollisten asioiden ja opetuksen ministeriöön. 1980-luvulla Ahmed Kaftarun johtamasta Naqshbandiyya-veljeskunnasta tuli hallinnon tukema ”virallisen suufilaisuuden” edustaja.[footnoteRef:14] Kaftarusta tuli myöhemmin Syyrian suufien suurmufti.[footnoteRef:15] Suufiyhteisöt jotka omaksuivat hallintoa tukevan diskurssin saivat tukea hallinnolta.[footnoteRef:16] [13:  Noon post/ El-Nasr, Ahmed Seif 21.5.2025. ]  [14:  Noon post/ El-Nasr, Ahmed Seif 21.5.2025. ]  [15:  Al-Hajji, Abdul Rahman 2020, s. 108, 378.]  [16:  Al-Hajji, Abdul Rahman 2020, s. 109.] 

Erityisesti Rifa’in ja Shadhilin veljeksuntien sheikkejä liittyi oppositioon 1980-luvulla, jolloin hallinto kohdisti toimia niitä vastaan.[footnoteRef:17] Hallintoa vastustaneiden Abu Durrin ja Zaydin suufijärjestöjen jäseniä teloitettiin ja niiden johtajia lähti Syyriasta maanpakoon.[footnoteRef:18] Al-Monitorin mukaan Zayd-järjestön johtajat lähtivät maanpakoon ja palasivat 1990-luvulla, jolloin liike jatkoi toimintaansa Syyriassa ja lähensi suhteitaan aikaisemmin vastustamaansa al-Assadien hallintoon.[footnoteRef:19]  [17:  Al-Hajji, Abdul Rahman 2020, s. 109.]  [18:  Al-Hajji, Abdul Rahman 2020, s. 108–109.]  [19:  Al-Monitor/ Al-Rumman, Mohammad Abu 3.10.2013.] 

Noon Post-sivuston 21.5.2025 julkaiseman suufien tilannetta Syyriassa käsittelevän artikkelin mukaan Syyrian sisällissodan käynnistyessä 2011 suufiyhteisöt joutuivat valitsemaan, jatkaisivatko ne hallinnon tukemista vai liittyisivätkö ne oppositioliikkeeseen. Lisäksi Baath-hallinto pakotti erityisesti Nagshbandi-veljeskunnan järjestöjä tukijoikseen.[footnoteRef:20] Suurin osa suufiyhteisöistä pyrki konfliktin alkuvaiheessa pysymään neutraalina mutta osa, kuten Syyrian suurmufti Ahmad Hassoun, tuki hallintoa kun taas pieni osa suufijärjestöistöistä, kuten Naqshabandiyya-veljeskuntaan kuulunut Damaskoksen Rifa’i-moskeijan imaami ja Haman Shadhiliyya-veljeskunta,[footnoteRef:21] sekä Zayd-järjestö, tuki oppositiota.[footnoteRef:22] Hallinto alkoi toimia sitä vastustaneita suufeja vastaan, pidättäen heitä ja pakottaen useita maanpakoon. Sisällissodan seurauksena Iranin vaikutusvalta kasvoi Syyrian hallinnossa ja tämä tapahtui osittain suufien kustannuksella, vähentäen aikaisemmin itsenäisesti toimineiden uskonnollisten hahmojen autonomiaa. Osa suufiyhteisöistä pyrki mukautumaan tähän muutokseen ja opposition valtaamilla alueilla suufit jatkoivat toimintaansa, saaden epäsuoraa tukea Turkista ja oppositioalueilta. Osa suufiveljeskunnista, kuten Sa’adiya, pakeni ulkomaille.[footnoteRef:23]  [20:  Al-Hajji, Abdul Rahman 2020, s. 112–113.]  [21:  Noon post/ El-Nasr, Ahmed Seif 21.5.2025.]  [22:  Al-Monitor/ Al-Rumman, Mohammad Abu 3.10.2013.]  [23:  Noon post/ El-Nasr, Ahmed Seif 21.5.2025.] 

Al-Hajjin mukaan vallankumouksen muututtua sisällissodaksi jotkin suufijärjestöt perustivat militioita, joista valtaosa liittyi Aleppossa toimineeseen hallintoa vastaan taistelleeseen Levant Front (ar. Jabhat al-Shamiyya)-ryhmittymään. Näitä aseellisia ryhmittymiä muodostui ympäri Syyriaa.[footnoteRef:24] Kuitenkin salafismin[footnoteRef:25] kasvettua erityisesti maaseudun oppositioalueilla hallitsevaksi ideologiaksi suufilaisuus väistyi sen tieltä ja valtaosa suufilaisista pataljoonista katosi.[footnoteRef:26] Sisällissodan jatkuminen heikensi suufiveljeskuntia merkittävästi. ISISin hallitsemilla alueilla suufisheikit surmattiin tai karkotettiin, minkä seurauksena suufilaisuus katosi näiltä alueilta lähes kokonaan. Jäljelle jääneille sheikeille jäi vain vähän seuraajia, sillä nuoremmat suufit pakenivat tai heidät värvättiin sotilaallisiin järjestöihin. Vain pieni määrä suufipataljoonia jäi jäljelle niistä, jotka taistelivat Levant Front-ryhmittymän riveissä. Niillä oli kuitenkin vaikeuksia selviytyä johtuen erimielisyyksistä Turkin tukemien militioiden kanssa, sekä johtuen Levant Front-ryhmittymän sisäisistä valtakamppailuista.[footnoteRef:27] [24:  Al-Hajji, Abdul Rahman 2020, s. 116.]  [25:  Islamin suuntaus, joka korostaa tärkeyttä palata Islamin alkuperäislähteille (Koraani ja Sunna) ja kiletää ”innovaatio” tai päättely (bid’a) sen tulkinnassa. Salafistit pyrkivät emuloimaan ”hurskaita edeltäjiä”, eli ensimmäisiä kolmea muslimisukupolvea kaikilla elämän osa-alueilla, niin teologisesti kuin islamilaisen lain tulkinnassa. Salafismi on sen seuraajien keskuudessa kiistelty termi. Tutkija Joe Wagemakers jakaa salafismin ilmenemismuodot kolmeen haaraan: ”hiljaiseen” seuraajakuntaan, joka pyrkii välttelemään osallistumista politiikkaan, poliittiseen salafismiin, joka pyrkii osallistumaan parlamentaaristen prosessien ja puolueiden kautta, sekä salafi-jihadismiin joka pyrkii kaatamaan luopioina pitämiään hallintoja muslimimaailmassa (Wagemakers, Joe 2016).]  [26:  Al-Hajji Abdul Rahman 2020, s. 120.]  [27:  Al-Hajji Abdul Rahman 2020, s. 121–122.] 

Noon Post arvioi artikkelissaan suufiliikkeiden jakautuneen kolmeen karkeaan kategoriaan vuosikymmenen jatkuneen sisällissodan jälkeen: 1. hallintoa tukeneet suufijärjestöt, jotka pysyivät osana valtion uskonnollisia instituutioita, 2. suufijärjestöt, jotka vetäytyivät julkisuudesta tai pakenivat ulkomaille ja 3. suufijärjestöt jotka mukautuivat Iranin vaikutusvaltaan Syyriassa. Fragmentaatio johti suufilaisuuden heikentymiseen muiden uskonnollisten liikkeiden kustannuksella. Sisällissodan päätyttyä suufiyhteisöt ovat jälleen pyrkineet mukautumaan muuttuneeseen toimintaympäristöön. Väliaikaishallinnon presidentti Ahmed al-Sharaa’ nimesi vuonna 2025 suufilaisen sheikki Osama al-Rifain ”tasavallan muftiksi” ja Syyrian ylimmäksi uskonnolliseksi johtajaksi valtion uskonnollisten instituutioiden jälleenrakentamisen yhteydessä. Suufilaiset edustajat ollaan otettu mukaan valtiolliseen al-Rifain johtamaan ylempään fatwaneuvostoon, samalla kun uskonnollisista asioista vastaava ministeriö erotti joitain suufisheikkejä. Valtaosa sheikeista kuitenkin jatkaa uskonnollista ja sosiaalista toimintaansa uuden hallinnon alaisuudessa. Sodan seurauksena entiseen hallintoon liitoksissa olleet suufilaiset hahmot ja instituutiot menettivät suosiotaan ja joutuivat väistymään muiden tieltä. Tietyt julkisuudessa olleet suufit ovat joutuneet marginalisoiduiksi uudessa toimintaympäristössä.[footnoteRef:28] [28:  Noon post/ El-Nasr, Ahmed Seif 21.5.2025.] 

Onko suufeihin kohdistunut oikeudenloukkauksia tai syrjintää nykyisen hallinnon aikana heidän uskonnostaan johtuen? Jos kyllä, kenen toimesta?
Kappaleessa käsitellään esimerkin omaisesti myös muihin kuin suufilaisiin uskonoppineisiin kohdistunutta syrjintää ja oikeudenloukkauksia, sillä ne kuvastavat samaa ilmiötä, eli sunnimuslimiryhmittymien välisiä jännitteitä Syyriassa. Suufilaisuus mainitaan tapauksissa joissa se mainitaan käytettävissä olevissa lähteissä kunkin tapauksen kohdalla.
Useiden lähteiden mukaan jännitteet sunni-islamin eri suuntausten edustajien välillä ovat kasvaneet Syyriassa.[footnoteRef:29] Lähteistä löytyy useista esimerkkejä, joissa salafistiset aseelliset ryhmät ovat kohdistaneet väkivaltaa suufilaisia uskonoppineita vastaan.[footnoteRef:30] Useita islamilaisia uskonoppineita ollaan tapettu Syyriassa nykyisen hallinnon aikana erinäisten ryhmien toimesta.[footnoteRef:31] Erityisesti uskonoppineisiin, joita syytetään yhteistyöstä edellisen hallinnon kanssa, ollaan kohdistettu oikeudenloukkauksia heitä vastustavien ryhmittymien toimesta.[footnoteRef:32] [29:  Al-Modo 31.7.2025; Noon post/ El-Nasr, Ahmed Seif 21.5.2025; STJ 24.7.2025.]  [30:  Al-Modo 31.7.2025; Noon post/ El-Nasr, Ahmed Seif 21.5.2025; STJ 24.7.2025; Al-Akhbar 5.11.2025.]  [31:  Ks. esim: Asia Information Agency 14.6.2025; Syria Snack 12.1.2025; Euro News 28.8.2026; ]  [32:  Ks. esim: Profile News 12.1.2025; Noon post/ El-Nasr, Ahmed Seif 21.5.2025; Al-Akhbar 5.11.2025; STJ 7/2025.] 

Syyrialaisen STJ:n (Syrians for Truth and Justice)-ihmisoikeusjärjestön haastatteleman Yalovan yliopiston professorin Abdul Qader Mohammed al-Husseinin mukaan ainakin 100 imaamia ollaan erotettu ilman oikeudenkäyntiä uuden hallinnon toimesta. Heidän tilalleen ollaan asetettu wahhabilaista koulukuntaa[footnoteRef:33] edustavia imaameja. STJ:n keräämät todistajanlausunnot ja asiakirjat viittaavat myös kampanjaan, jonka tavoitteena on poistaa virasta entiseen, Baath-hallinnon aikaiseen uskonnolliseen johtoon sidoksissa olevat imaamit ja saarnaajat sillä perusteella, että he olisivat uskollisia edelliselle hallinnolle. Monet erotetuista saarnaajista on korvattu henkilöillä, joilla on yhteyksiä islamistisiin ryhmittymiin, erityisesti jihadistiseen salafistiliikkeeseen. Joissakin suurkaupungeissa, kuten Damaskoksessa ja Aleppossa, nämä toimenpiteet ollaan toteutettu siirtymäkauden hallituksen uskonnollisten säätiöiden ministeriön antamien virallisten asetusten nojalla. Damaskoksen maaseudulla monet imaamit joutuivat kuitenkin luopumaan tehtävistään joko pakon edessä tai painostuksen seurauksena sen jälkeen, kun heitä oli julkisesti syytetty yhteistyöstä entisen hallinnon kanssa. Heidän tilalleen ollaan asetettu saarnaajia jotka ovat alun perun Idlibin alueelta. STJ:n saamien todistusten mukaan uusien puhujien diskurssissa korostuu salafistinen ja militaristinen orientaatio. Yhden todistajan mukaan tähän kuuluu myös vihainen retoriikka toisia islamin sektejä ja salafisteista poliittisesti poikkeavia tahoja kohtaan.[footnoteRef:34]  [33:  1700-luvulla Muhammad ibn Abd al-Wahhab-nimisen nykyisen Saudi-Arabian alueella vaikuttaneen uskonoppineen perustama sekti, joka korostaa Koraanin kirjaimellista tulkintaa ja vaatii seuraajiltaan tiukkoja käyttäytymissääntöjä. Wahhabismi pitää opetuksistaan poikkeavia, mukaan lukien muita muslimeja, joiden käytännöt poikkeavat wahhabilaisuudesta, epäuskoisina ja vaatii usein ankaria rangaistuksia tällaisista rikkomuksista. Wahhabismin opit on yhdistetty ääriryhmiin, kuten al-Qaidaan ja ISIS:iin (Ungvarsky, Janine 2013).]  [34:  STJ 7/2025, s. 3–4. ] 

Damaskoksen maaseudulla toimiva uskonoppinut kertoi STJ:lle että häntä painostettiin turvallisuusviranomaisten toimesta eroamaan tehtävistään paikallisen moskeijan imaamina. Kertomuksessaan hän kuvaili 2.1.2025 tapahtunutta välikohtausta, missä kaupungin ”turvallisuusemiiri” ja sisäiseen siirtymään joutuneiden alueelle palanneita yhteisöjä edustavia sheikkejä vieraili hänen kotonaan. He käskivät häntä eroamaan väittäen, että hän oli tukenut entistä hallintoa. STJ:n haastattelema todistaja totesi, että häntä uhkailtiin vankeudella, jos hän palaisi moskeijaan. Raportissa kerrotaan myös Damaskoksen maaseudulla Zamalkan kaupungissa tapahtuneesta välikohtauksesta, jossa paikallisen moskeijan imaami pahoinpideltiin uuteen hallintoon liitoksissa olevien henkilöiden toimesta. He vaativat häntä lähtemään moskeijasta, syyttäen häntä yhteyksistä Baath-hallintoon. Hän ei ole palannut moskeijaan eikä viranomaistoimia ole raportin mukaan tapahtunut siitä huolimatta, että hän teki virallisen valituksen tapauksesta turvallisuudesta vastaaville viranomaisille.[footnoteRef:35] Libanonilaisen Al-Modon-mediasivuston 31.7.2025 julkaisemaan, suufien tilannetta Syyriassa käsittelevään artikkeliin haastateltu Duman kaupungissa asuva henkilö kertoo tapauksesta, jossa paikallisen moskeijansa imaami vaihdettiin wahhabismia seuraavaan saarnaajaan. Paikalliset asukkaat puhuvat muutoksesta salaa, sillä he pelkäävät mahdollisia pidätyksiä uskonnon loukkaamiseen liittyvien syytösten vuoksi. Hän kertoi, että tätä pelkoa lisää aseistettujen henkilöiden lisääntyminen moskeijoissa etenkin maaseudulla.[footnoteRef:36] [35:  STJ 7/2025, s. 4.]  [36:  Al-Modo 31.7.2025.] 

STJ kertoo Hamassa 4.3.2025 tapahtuneesta välikohtauksesta, jossa rukoilijat ja aseelliset joukot ottivat yhteen al-Sharian moskeijan läheisyydessä. Tilanne kärjistyi siihen, että aseelliset henkilöt ampuivat varoituslaukauksia ilmaan. He pitivät rukousten suorittamistapaa sopimattomana uudistuksena (ar. bid’ah). Paikallisen sheikin antaman lausunnon mukaan ”ekstremistit” yrittivät provosoida rukoilijoita ja leimasivat heidät harhaanjohdetuiksi. Raportissa kerrotaan myös Haman Mus’ab ibn Umayrin moskeijassa tapahtuneesta välikohtauksesta, kun salafistiryhmä rynnisti moskeijaan dhikr-rukoukseen[footnoteRef:37] aikana ja syytti kokoukseen osallistuvia ”kerettiläisistä rituaaleista”, mikä johti väkivaltaiseen yhteenottoon ryhmittymän ja kokoukseen osallistuneiden välillä.[footnoteRef:38] [37:  Dhikr on erityisesti suufimuslimien harjoittama rukoilun muoto, jonka tarkoituksena on Jumalan muistaminen, jossa toistetaan Jumalan nimiä. Kukin suufiveljeskunta toteuttaa dhikr-rukousta eri tavoin ja sitä toteutetaan joko yksin tai yhteisön kanssa. Dhikr, kuten fikr (mietiskely), on menetelmä, jota sufit voivat käyttää pyrkiessään ykseyteen Jumalan kanssa (Encyclopedia Britannica [päiväämätön].]  [38:  STJ 7/2025, s. 6–7.] 

STJ:n raportissa kerrotaan maltillisina pidettyjen imaamien kidnappauksista ja heihin kohdistetusta väkivallasta. Artikkelissa kerrotaan suufilaisen Asaad al-Khalil-nimisen sheikin kidnappauksesta Damaskoksessa aseellisen ryhmän toimesta.[footnoteRef:39] Snack Syrian-uutissivuston 12.1.2025 julkaiseman artikkelin mukaan tuntemattomien tekijöiden suorittamat sieppaukset ovat yleistyneet samalla kun sosiaalisessa mediassa levitetään kiihkeää retoriikkaa. Artikkelissa kerrotaan Syyrian oppineiden ja saarnaajien liiton julkaisseen Al-Khalilin tapaukseen liittyvän julkilausuman, jossa se vaati sieppaajia vastuuseen teosta ja jossa liitto vetosi sotilasoperaatioiden johtoon ”oikeuden toteuttamiseksi ja kaikkien kansalaisten oikeuksien suojelemiseksi”. Arikkelissa kerrotaan myös al-Tabniya-moskeijan sheikin, Omar Hourin, ruumiin löytymisestä Damaskoksen al-Midanin kaupunginosassa.[footnoteRef:40] Profile News-sivuston mukaan Omar Houria oltiin syytetty verkossa entisen hallinnon ja sen tiedustelupalvelujen kannattajaksi ja tapauksen kerrotaan herättäneen keskustelua sosiaalisessa mediassa.[footnoteRef:41] STJ:n paikallisilta aktivisteilta saamien tietojen mukaan yleisestä turvallisuudesta vastaavat toimijat kuljettivat häntä kaupungin kaduilla kädet ja silmät sidottuina, ennen kuin veivät hänet tuntemattomaan paikkaan. Hänen perheensä ilmoitti peruuttavansa kaikki hautajaiset ja surujuhlat ja perusteli päätöstään osittain osallistujien turvallisuudella.[footnoteRef:42] [39:  STJ 7/2025, s. 5–6. ]  [40:  Syria Snack 12.1.2025. ]  [41:  Profile News 12.1.2025. ]  [42:  STJ 7/2025, s. 5.] 

[bookmark: _Hlk239925803]Al-Modon 31.7.2025 julkaiseman artikkelin mukaan eri sunni-islamin suuntausten välillä olevat erimielisyydet ovat kärjistyneet Syyriassa nykyisen hallinnon aikana. Artikkelissa kerrotaan Abdul Qadir al-Hussein -nimisestä suufisheikistä joka on julkaisemillaan videoilla puhunut tapauksista joissa ollaan rajoitettu suufilaisen islamin opetusta, sekä Haman kaupungissa tapahtuneesta hyökkäyksestä dhikr-rukoukseen. Lisäksi hän kertoi että kaupungin moskeijan saarnaaja oltiin tapettu.[footnoteRef:43]  [43:  Al-Modo 31.7.2025.] 

Asia Information Agency-uutissivuston 14.6.2025 julkaistussa artikkelissa kerrotaan Hamassa tapahtuneesta saarnaajan murhasta. Artikkelin mukaan Haman kaupungin Salahinin moskeijan imaami surmattiin perjantairukousten jälkeen. Artikkelin mukaan kaksi tuntematonta henkilöä houkuttelivat imaamin moskeijan ulkopuolelle väittäen, että hänen olisi vihittävä avioliitto kiireisesti.  Huhujen mukaan imaami lähti paikalta poikansa seurassa auttaakseen heitä, mutta nuoret miehet pysähtyivät myöhemmin väittäen, että heidän moottoripyöränsä polttoaine oli loppunut. Heti kun imaami lähestyi heitä, toinen miehistä ampui häntä lähietäisyydeltä. Tapaus herätti vahvoja vastareaktiota paikallisväestön keskuudessa. He katsovat sen kertovan turvallisuustilanteen heikkoudesta ja teon herättävän ”huolestuttavia kysymyksiä tekojen motiiveista ja tavoitteista”. Paikalliset siviiliviranomaiset vaativat nopeita toimia syyllisten pidättämiseksi ja rikoksen olosuhteiden selvittämiseksi. Samalla varoitettiin siitä, että tällaiset tapaukset voivat toistua ja että niitä voidaan käyttää hyväksi uskonnollisten tai yhteiskunnallisten jännitteiden lietsomiseen, etenkin alueilla, joilla on aiemmin esiintynyt paikallisia konflikteja ja kostotoimia.[footnoteRef:44] [44:  Asia Information Agency 14.6.2025.] 

Hyökkäysten taustalla oli Al-Modon haastatteleman Yalovan yliopiston professori al-Husseinin mukaan se, että niiden kohteena olleet tahot eivät seuranneet wahhabilaista islamin suuntausta. Al-Husseinin mukaan ongelman ytimenä on hallitsevien aseellisten ryhmien salafistinen luonne. Al-Modon haastattelema anonyymi uskonoppinut, jonka kerrotaan vastustaneen al-Assadin hallintoa, osoitti huolensa uskonnollisen elämän kentällä tapahtuneista muutoksista ja kommentoi tilannetta siten, että vaikka maltillisiin uskonoppineisiin kohdistetut hyökkäykset vaikuttavat yksitätisiltä tapauksilta, viranomaiset sulkevat silmänsä niiltä, mikä antaa toimille systemaattisen luonteen. Hän korosti, että ”Syyrian sunnien enemmistö on historiallisesti noudattanut ash’arilaiskoulukuntaa”[footnoteRef:45] ja että äärimmäisen radikaalin uskonnollisen retoriikan levittäminen saattaa johtaa sunnien yhteisön sisäiseen hajaannukseen.[footnoteRef:46] [45:  900-1000-luvuilla muodostunut, uskonoppineen Abu al-Hasan al-Ash’arin opetuksiin perustuva koulukunta, joka korostaa perimätiedon (Koraanin ja sunnan), sekä rationaalisen päättelyn merkitystä uskonnollisten tekstien tulkinnassa (Al-Modon 31.7.2025). ]  [46:  Al-Modo 31.7.2025. ] 

Noon Post-uutissivuston 21.5.2025 julkaisemassa artikkelissa kerrotaan sandhiliveljeskunnan sheikki Abdul Aziz al-Khatibin tapauksesta. Hän oli valittanut uskonnollisista asioista vastaavalle ministeriölle seuraajiensa kokemasta häirinnästä ja pidätyksistä, sekä suufilaisuuden kielteisestä kuvaamisesta julkisuudessa. Artikkelissa kerrotaan myös entistä hallintoa lähellä olleen sheikki Sharif al-Shaffafin karkottamisesta Damaskoksen moskeijoista.[footnoteRef:47] Myös STJ:n mukaan jotkut Syyrian uskonnollisista asioista vastaavan ministeriön uskonoppineet ovat valittaneet siitä, että heihin on kohdistettu loukkauksia ja heistä on esitetty vääristettyjä väitteitä siitä, että he olisivat tukeneet edellistä hallintoa.[footnoteRef:48] [47:  Noon post/ El-Nasr, Ahmed Seif 21.5.2025.]  [48:  STJ 7/2025, s. 4.] 

Al-Akhbar -uutissivuston 5.11.2025 julkaisemassa artikkelissa kerrotaan damaskolainen suufilaisen sheikki Muhammad Khair al-Sha’an pahoinpitelystä. Salafistiset uskonoppineet julistivat hänet vääräoppiseksi ja jakoivat kuvia hänestä rukoilemassa Syyrian entisen presidentin Bashar al-Assadin kuvan alla. Hänen kannattajansa kuvailivat häntä maltillisen suufilaisuuden seuraajaksi. Hyökkäyksen yhteydessä osa hänen seuraajistaan yritti suojata häntä. Hyökkäyksen jälkeen hänet karkotettiin useista moskeijoista Haratan ja al-Qaran alueilla Damaskoksen maaseudulla. Al-Sha’a julkaisi päivityksen välikohtauksen jälkeen, jossa hän pyysi anteeksi sitä jos hänen puheensa ovat loukanneet entisiä kapinallistaistelijoita, ylisti heidän tekojaan ja kertoi pystyneensä matkustamaan turvaan välikohtauksen jälkeen. Hän kertoi pyrkivänsä ”lohduttamaan ja tukemaan ihmisiä jotka ovat joutuneet kokemaan kärsimystä entisen hallinnon rikosten seurauksena”.[footnoteRef:49]  [49:  Al-Akhbar 5.11.2025. ] 

Al-Akhbar arvioi tapauksen kuvastavan kiistaa salafistien ja al-Khalilin edustaman Damaskoksessa vaikuttaneen asharilaisuuden suuntauksen välillä. Artikkelin mukaan Syyrian islamilaisten koulujen opetuksessa asharilailainen ja suufilainen opetus on vähentynyt jyrkempien islamin muotojen kustannuksella. Uskonnolliset johtajat, jotka ovat artikkelin mukaan ”äärimäisen konservatiiveja sheikkejä” ovat pyrkineet siihen, että Syyriassa seurattaisiin yhtä uskonnollista suuntausta monimuotoisuuden sijaan. Tämän katsotaan olevan systemaattinen hanke Syyrian yhteiskunnan muokkaamiseksi äärimäisen tiukkojen uskonnollisten periaatteiden mukaiseksi.[footnoteRef:50] [50:  Al-Akhbar 5.11.2025. ] 

Yhdysvaltojen ulkoministeriön uskonnonvapautta Syyriassa vuonna 2025 käsittelevän vuosiraportin mukaan nimeämättömän kansalaisjärjestön keräämien tietojen mukaan Syyriassa tapahtui marraskuusta 2024 elokuuhun 2025 yhteensä 55 hyökkäystä uskonnollisiin paikkoihin, joista yksi tapahtui suufilaiseen pyhäkköön.[footnoteRef:51] [51:  USDOS 5/2026, s. 3.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

